ཕན་བདེའི་གཏེར་ཆེན་དཔལ་ལྡན་བླ་མ་དང་། །སྐྱོན་བྲལ་རྫོགས་སངས་རྒྱས་དང་དམ་པའི་ཆོས། །རིག་གྲོལ་གཉིས་ལྡན་འཕགས་ཚོགས་དགེ་འདུན་སྡེ། །བསླུ་མེད་སྐྱབས་མཆོག་གསུམ་གྱིས་དགེ་ལེགས་སྩོལ། །དཀོན་པའི་མཆོག་གྱུར་བསླབ་གསུམ་ནོར་གྱིས་ཕྱུག །མཁྱེན་བརྩེ་ཡར་ངོའི་ཟླ་ལྟར་འཕེལ་བ་ཡིས། །ཕན་བདེའི་ཀུ་མུད་རྒྱས་མཛད་སྤྲུལ་པའི་སྐུའི། །ཡང་སྲིད་སྤྲུལ་པའི་ཟློས་གར་མྱུར་སྟོན་ཤོག །ཐུགས་བསྐྱེད་རླུང་གི་ཤིང་རྟ་ལ་བརྟེན་ནས། །ཞི་བདེ་མཚན་མའི་དབྱིངས་སུ་མི་མནལ་བར། །བདག་ཅག་མགོན་མེད་ཉམ་ཐག་དབུགས་དབྱུང་ཕྱིར། །མཆོག་སྤྲུལ་བཅུ་གཉིས་བདག་པོ་མྱུར་འཆར་ཤོག །དལ་དང་འབྱོར་བའི་ཆ་ཤས་ཡོངས་སུ་གང་། །བསྔགས་འོས་ཡོན་ཏན་རི་དྭགས་མཚན་མས་མཛེས། །ཡང་སྲིད་ཟླ་ཤེལ་མངལ་གྱི་ཆུ་འཛིན་ལས། །མྱུར་གྲོལ་རང་རྟགས་འོད་དཀར་འབྱེད་པར་ཤོག །རིགས་རུས་ཕུན་ཚོགས་མ་ལ་ཡ་ཡི་རིར། །རྨད་བྱུང་སྐྱེ་བའི་མྱུ་གུ་འཚམས་སྦྱར་ཏེ། །ལུང་རྟོགས་འདབ་འཕྲེང་རྒོད་པའི་གེ་སར་གྱིས། །ཐར་འདོད་རྐང་དྲུག་ཚོགས་རྣམས་སྐྱོངས་གྱུར་ཅིག །མཐོ་རིས་སྒེག་མོའི་མངལ་གྱི་ཕང་བ་ལས། །ཡང་སྲིད་སྤྲུལ་བའི་ཟློས་གར་སྟོན་པ་ལ། །གེགས་བྱེད་ཉེར་འཚེ་ཀུན་ཞི་མཐུན་པའི་རྐྱེན། །བསྟན་བསྲུང་དམ་ཅན་རྒྱ་མཚོས་གཡེལ་མེད་སྒྲུབས། །ལྷ་དང་བླ་མའི་ཡིད་ཆེས་གསོལ་འདེབས་དང་། །བདག་སོགས་གདུལ་བྱའི་མོས་གུས་རྟེན་འབྲེལ་གྱིས། །ཇི་ལྟར་སྨོན་པའི་དོན་ཀུན་མྱུར་འགྲུབ་སྟེ། །ཕན་བདེའི་དགའ་སྟོན་ཕྱོགས་བརྒྱར་འགྱེད་པར་ཤོག །
ཅེས་ཡོངས་རྫོགས་བསྟན་པའི་མངའ་བདག་ཁྱབ་བདག་རྡོ་རྗེ་འཆང་དགེ་འདུན་རྒྱ་མཚོའི་སྤྲུལ་སྐུ་དཀོན་མཆོག་ཡར་འཕེལ་པའི་ཡང་སྲིད་མྱུར་འབྱོན་གྱི་བདེན་ཚིག་འདི་ནི། བསྟན་འགྲོའི་དཔལ་མགོན་དམ་པར་གྱུར་པ་ཆོས་སྡེ་ཆེན་པོ་བཀྲ་ཤིས་འཁྱིལ་གྱི་ཁྲི་རིན་པོ་ཆེ་འཇིགས་མེད་ལུང་རིགས་རྒྱ་མཚོ་དང་། རིག་པའི་གནས་ལ་རྣམ་དཔྱོད་མཆོག་ཏུ་ཡངས་པ་ཆོས་རྗེ་དགེ་འདུན་མཁས་གྲུབ་ཀྱིས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་སྦྱར་བའི་ཡེ་གེ་པ་ནི་སྔགས་རམ་པ་ཆོས་འཛིན་དར་རྒྱས་སོ།། །།